b"\n_START_ARTICLE_\nEn plads p\xc3\xa5 toppen\n_START_SECTION_\nHandling\n_START_PARAGRAPH_\nFilmen foreg\xc3\xa5r i Yorkshire i begyndelsen af 1950'erne. Joe Lampton (Laurence Harvey) er en socialt ambiti\xc3\xb8s ung mand fra arbejderklassen, der er flyttet fra sin f\xc3\xb8deby, som han var led og ked af, til en lidt st\xc3\xb8rre by, hvor han har f\xc3\xa5et arbejde p\xc3\xa5 et kommunalt kontor. Her kaster han sin k\xc3\xa6rlighed p\xc3\xa5 den smukke Susan (Heather Sears), der er datter af den rige fabrikant Brown (Donald Wolfit), men hans venner, herunder kollegaen Soames (Donald Houston), r\xc3\xa5der ham til at sl\xc3\xa5 Susan ud af hovedet. _NEWLINE_Da Brown sender Susan v\xc3\xa6k for at hindre det upassende parti, forlyster Joe sig med den lidt \xc3\xa6ldre Alice (Simone Signoret), der har et blakket ry i byen, men er ulykkeligt gift. Alice forelsker sig fuldt og helt i Joe, der efterh\xc3\xa5nden geng\xc3\xa6lder f\xc3\xb8lelsen. Da han kortvarigt m\xc3\xb8der Susan, overtaler hun ham til et m\xc3\xb8de, hvorunder hun bliver gravid. Brown fors\xc3\xb8ger at betale Joe for at forsvinde, men hans stolthed forbyder ham det. I stedet k\xc3\xb8ber Brown ham til at gifte sig med Susan mod at opgive forholdet til Alice. Da Joe meddeler dette til Alice, bliver hun fortvivlet og drikker sig fuld, hvorefter hun d\xc3\xb8r i en bilulykke. Joe f\xc3\xb8ler, at det er hans skyld, og han drikker sig fuld og rager uklar med en gruppe m\xc3\xa6nd, der banker ham. Soames finder ham og hj\xc3\xa6lper ham til at g\xc3\xb8re sig klar til brylluppet.\n_START_SECTION_\nBaggrund og produktion\n_START_PARAGRAPH_\nFilmen betragtes som den f\xc3\xb8rste af den britiske nye b\xc3\xb8lge af socialrealistiske film, der bl.a. var inspireret af film om den rodl\xc3\xb8se ungdom fra USA, bl.a. Vildt blod. _NEWLINE_Mange af filmens udend\xc3\xb8rs scener blev optaget i Halifax i Yorkshire. _NEWLINE_Rollen som Alice blev oprindeligt tilbudt Vivien Leigh, men Signoret endte med at f\xc3\xa5 den.\n_START_SECTION_\nModtagelse\n_START_PARAGRAPH_\nFilmen blev forbudt for b\xc3\xb8rn p\xc3\xa5 grund af dens meget direkte seksuelle indhold. Den blev sikret en rimelig distribution, og filmen blev en overraskende stor publikumssucces. Ligeledes fik den gode anmeldelser, og Jack Claytons karriere fik et stort l\xc3\xb8ft med filmen. Ogs\xc3\xa5 Simone Signoret, der var et stort navn i Frankrig, fik sl\xc3\xa5et sit navn fast uden for sit hjemland, og hun modtog en Oscar for bedste kvindelige hovedrolle for sit spil. Ligeledes fik Neil Paterson en Oscar for bedste filmatisering._NEWLINE_Filmen fik i 1965 en noget mindre kendt efterf\xc3\xb8lger, Livet p\xc3\xa5 toppen."